
Til Linnea


Kapittel 1

Fredag

«Se på himmelen», ropte Måns til kollegene. «Burde vi ikke komme oss inn?» De hadde passert kaia der Kosterfergen legger til, og padlet langs den lange brygga, som så ødslig ut nå i slutten av september.

Bentes kano lå tre meter foran hans. «Jo, du har nok rett», ropte hun tilbake. «Følg meg. Det er vrient å padle inn her.» Hun fosset forbi de andre to med raske, effektive tak og pekte med padleåren. «Vi skal bare rundt denne odden.»

Den kvinnen kunne padlet en OL-finale uten å bli sliten, tenkte Måns og kastet et blikk mot det smale sundet mellom øyene. Han var egentlig ikke redd for skyene som tårnet seg opp, de ville forhåpentlig bare passere. Sånn var det her på kysten, det var ikke første gang han var på Kosterøyene. Derimot hadde han fått nok av friluftsliv. Jo da, sjøluft og pittoreske sjøboder var naturligvis fantastisk, og dette med å padle var absolutt en artig idé, men ikke rundt hele Sydkoster, når man kunne tatt en drink og koblet av mellom arbeidsøktene på konferansen i stedet.

Nå hadde han Meja rett foran seg, og armene fikk fornyet kraft. Han gled opp ved siden av henne og grep tak i kanoen hennes for å komme tett innpå.

«Har vi ikke fått nok av dette her?» hvisket han.

Smilet hennes. Herregud, smilet hennes.

«Heng deg på meg», sa han bestemt, og rett etterpå hadde både han og Meja padlet forbi Bente og Svein. Med målrettede tak viste han vei inn mellom sjøbodene. Bentes skingrende stemme som ropte «Jeg sa jo vi skulle fortsette», ga han blaffen i. Han ville til hotellet så fort som mulig.

Han hoppet kjapt ut og hjalp Meja. «Jeg tar din kano også», sa han. «Gå i forveien, du.» Han snudde seg og så at Bente og Svein også var på vei inn.

«Måns, det ligger …» hørte han Meja si. Så skrek hun. Han kom til å huske det paniske skriket for alltid. Først skjønte han ingenting, men så …

Han slapp kanoen og styrtet bort til henne. Det lå noen på bakken, mellom steinene. En mann. Hodet lå i en unaturlig vinkel, kjeven virket skjev, et tau var strammet hardt rundt halsen. Måns slo armene rundt Meja og vred seg så hun skulle slippe å se den døde.

«Helvete heller, Måns», skrek Svein da han kom løpende. «Slipp Meja og hjelp meg å sjekke om han lever.» Han kastet seg ned på kne ved siden av kroppen.

«Gjør han det? Lever han?» spurte Måns uten å bevege seg en millimeter. Meja hikstet høyt mot brystkassa hans.

Svein reiste seg og stilte seg ved siden av Bente.

«Nei, det gjør han ikke. Se på øynene.»

Det hadde ikke Måns det minste lyst til å gjøre. Det holdt med det han hadde sett. Fy faen.

Svein ringte 112, mens de andre tre flyttet seg lenger bort fra liket.

«De ba oss vente her», sa Svein. «Vi må ikke røre noe som helst. Det er visst en politi på Nordkoster som de skulle prøve å få tak i så snart som mulig.»

«Vi kan da ikke bli stående her, da fryser vi i hjel», protesterte Bente.

Meja skalv i armene til Måns, men det var vanskelig å si om det var av sjokk eller kulde.

«Meja?» sa han, «fryser du? Hvis de får tak i politimannen, er han her sikkert snart.»

Det tok ikke så lang tid å komme seg fra den mindre øya i nord til den søndre. Det gikk en liten ferge over sundet, og de fleste fastboende hadde mopeder som raskt førte dem hit og dit. Måns regnet med at det ikke kom til å ta mer enn tjue minutter før politiet var på plass. Hvis de fikk tak i ham, vel å merke.

«Hvis vi hadde gått inn i neste vik, slik jeg sa, ville vi sluppet dette her», sa Bente.

«Gi deg, Bente», sa Svein skarpt.

«Synes du jeg er egoistisk?»

«Ja. Det var da vel bra at vi fant stakkaren?»

«Jo, men vi er eiendomsmeglere, ikke sykepleiere», påpekte hun.

De fire trakk enda lenger opp på land og søkte ly bak nærmeste sjøbod, og et lite øyeblikk trodde Måns at Bente skulle la Sveins kommentar ligge. Men det greide hun selvsagt ikke.

«Hvis du ikke er fornøyd med lederskapet mitt, er det bare å si det. Jeg er ganske lei av de nålestikkene fra deg.»

Hun kom ikke til å vike unna, ville aldri gi seg, tenkte Måns. Det var derfor hun gjorde det så bra og Svein ikke gjorde det.

«Ikke krangle nå igjen», sa Måns. «Jeg orker ikke dere to. Faen heller, vi står ved et lik. Skjerp dere.»

Meja frigjorde seg fra favntaket hans. «Håper du har rett i at politiet kommer fort», sa hun. «Vi må inn i varmen. Vi har nok fått et sjokk, alle sammen.»

«Har dere ringt 112?» ropte en jypling som dukket opp noen meter lenger borte på brygga.

«Ja, og ingen får gå nærmere, så bli der», sa Svein. «Politiet kommer snart. En som bor på øya, tydeligvis.»

«Det er Vega Varg», sa den unge mannen. «Hun bor på Nordkoster.» Han begynte å fikle med telefonen mens han stirret på den døde mannen.

«Er dere nordmenn, eller?» ropte han.

«Ja», ropte Svein tilbake.

Måns og de tre kollegene hans var på de velkjente øyene utenfor Strömstad fordi de trengte å komme seg bort fra Oslo. Fra kontoret tok det bare halvannen time med bil til byen, og etter ytterligere en time med Kosterfergen var man ute i skjærgården. Øyene var utrolig populære, men nå i september var de fleste gjestene sånne som dem, konferansegjester på hotellet i Ekenäs på Sydkoster. De var ikke de eneste padlerne denne dagen, men de eneste som hadde gått inn i denne lille viken.

Så langt hadde de hatt rolige samtaler på møterommet. Bente og Svein røk stadig oftere i tottene på hverandre på kontoret, og Måns og Meja ble motvillig trukket inn. Her skulle de jobbe med å bli en sammensveiset gruppe som stilte opp for hverandre. Måns skjønte Bentes irritasjon, for hun måtte altfor ofte ta seg av bedriftsmarkedet, som Svein ikke lyktes med. Å beskylde henne for å være egoistisk var en forenkling Måns ikke likte. Han ville snarere kalle henne effektiv. Rasjonell. En doer og perfeksjonist som var på nippet til å bli utbrent. Det sa seg selv at det var Bente som fikk tilbudet om sjefsstillingen i meglerfirmaet, selv om Svein hadde vært der mye lenger. Svein var lat og gjorde alt i siste liten, og hvis noe gikk galt, tok han aldri ansvar for det.

Regnet kom først i små dråper, og Måns så opp. Ett blikk på himmelen var nok. I løpet av noen minutter kom uværet til å være over dem.

«Du har rett, Meja», sa han. «Vi må inn så fort som mulig.»

Svein klarte visst ikke å ta blikket fra mannen på stranden. «Stakkars jævel, han må vel ha blitt drept?»

«Uff, ikke si sånt», sa Meja. Hun sto fortsatt bortvendt, og det gjorde hun rett i. Det var et fryktelig syn. Måns kom til å få mareritt om den skjeve haka fremover.

Det var ikke akkurat dette de hadde sett for seg på konferansen. Måns likte jobben og gjorde det bra på privatmarkedet i Oslo sentrum. Han satt trygt. Det hadde han fått høre mange ganger, senest av Bente, da hun lovpriste arbeidet hans i går ettermiddag. Han likte ros, men det var ikke derfor han ville på konferanse. Det var fordi han ønsket å være sammen med Meja. Langt borte fra mannen hennes.

På brygga samlet det seg stadig flere. Jyplingen hadde selvsagt varslet øya om at det lå en død mann her. De stirret på den lille gruppen hans som om de hadde noe med dødsfallet å gjøre.

Bente skuttet seg. «Hvis bare politiet kunne skynde seg. Det er ikke bare du som fryser, Meja.»


Kapittel 2

«Jeg heter Vega Varg, er politisjef og sekstito år gammel. Jeg har tre barn, to voksne gutter som også er politi, og en nesten voksen datter som jobber på turistkontoret.»

«Er det lov å være politi når man er så gammel som deg?»

Seksti par barneøyne stirret på henne. De var bare sånn passe imponert. Det var ikke slik barna forestilte seg at politifolk så ut. Likevel tok hun frivillig på seg oppgaven med å dra rundt til skolene og fortelle om politiet. Som oftest ble hun ikke godkjent før de så politibilen og fikk sette seg i den.

«Ja, det er lov», svarte Vega, som visste at hvis en av sønnene hadde stått foran elevene, ville tilliten kommet umiddelbart. Men det føltes viktig å vise at også en eldre, firskåren og kraftig dame kunne jobbe som politi. Fordommene var fortsatt altfor mange.

«Jeg kjenner en som ble skutt», sa en elev. Øynene lyste av begeistring over å kunne fortelle noe så spennende. «I Stockholm. Moren min kjente ham i hvert fall.»

«Det høres fælt ut», sa Vega.

En jente viftet med hånda. «Og jeg kjenner en som sitter i fengsel. Men hun drev med narkotika.»

Der kom det. Hver dag var det noe som minnet Vega på den dårlige kontakten hun hadde med datteren for tiden, og det holdt å høre ordet narkotika, så krympet hjertet seg av bekymring for Moa. Det var aller verst når datteren, som nå, ikke tok kontakt i det hele tatt. Ikke for at Vega trodde Moa brukte stoff, men helt sikker kunne hun jo ikke være. Jobben hadde lært henne mye om folk og hvor gode de var til å skjule fakta, særlig sånne de kunne stilles til ansvar for. På den annen side førte naturligvis arbeidet også til at hun var ekstra årvåken, hun var livredd for at datteren skulle havne i dårlig selskap. Moa hadde alltid samlet på folk som trengte henne på en eller annen måte. Fra vennen som ikke fikk ro til å gjøre lekser hjemme, til gamle Albin, som satt full og trist på torget, og som Moa kjøpte pølse til med ukelønna. Datteren var et lett bytte for den som ønsket å utnytte henne.

Vega takket nei til å ta lunsj med elevene, hun skulle spise med sønnene Hugo og Linus på Laholmen før hun dro ut til hytta på Koster. Moa hadde hun ikke fått tak i, og hun trodde heller ikke at datteren kom til å ringe tilbake, så hun sendte henne en melding og skrev at hun var hjertelig velkommen til å spise med dem, eller komme til hytta på Koster i Vegas frihelg.

Hun kom først og valgte et bord med utsikt over innløpet til Strömstad. De var blitt enige om å spise tidlig, halv tolv, for hun ville rekke ut til øya med ettfergen eller med sin egen båt, samtidig som hun ville ha tid til å høre hvordan det sto til med sønnene. Det var ikke lett å få til en lunsj med begge to samtidig. Siden de var brødre, fikk de ikke jobbe i samme arbeidsgruppe, og guttene hennes hadde sjelden fri samtidig, men innimellom fikk de det til.

Der kom de, like høye og flotte som faren. Hun vinket.

«Jeg inviterte lillesøsteren deres også, men fikk som vanlig ikke tak i henne. Kanskje du har bedre oversikt, siden hun leier den gamle ettromsleiligheten din», sa hun til Hugo da de hadde forsynt seg fra bufféen og vendt tilbake til bordet. Hun var litt flau over å måtte spørre sønnene, det var egentlig det siste hun ønsket.

«Nei», svarte han. «Men hun er nitten, hun trenger vel å løsrive seg fra deg», sa han. «Det gjorde vel jeg også?»

«Du gjorde jo ikke det. Ikke du heller, Linus. Dere gled gjennom tenårene uten å trekke dere unna en eneste gang. Dette er nytt for meg.»

Vega stakk en bit stekt potet i munnen, hun var skrubbsulten. I kveld skulle hun varme en pizza i mikroen på Koster, åpne en øl og legge beina høyt i sofaen foran TV-en. En langhelg hun hadde lengtet etter. Været skulle dessverre bli dårlig, men det fikk gå.

Hun gransket sønnene på den andre siden av bordet. De var veldig like. Når hun så dem bakfra, hendte det at hun tok feil av dem. Begge var høyreiste, snauklipte og veltrente, og de var fortsatt bestevenner. De møttes og spilte padel og tok noen løperunder, men Vega visste ikke om de snakket om dypere ting. Det var vel ingen i familien, kanskje bortsett fra hennes søster Malin, som var noe særlig interessert i å grave i det indre. Sønnene måtte tidlig lære seg å gå videre, og Vega var nok likedan. Ingen av dem var spesielt gode til å snakke om følelser.

Hugo og hans kone Daria var nettopp kommet hjem fra en ferie med hennes foreldre i Italia. Huden var fortsatt solbrun. Det hadde han også etter faren. Vegas ansikt var riktignok værbitt, men kroppen ble stort sett rosa når hun solte seg, så det unngikk hun helt og holdent. Så vidt hun visste, hadde Hugo og Daria det veldig bra sammen. De var åpne om at de ønsket seg barn. Han kom til å bli en veldig god far. Og Daria en like god mor. Vega var veldig glad i svigerdatteren, og i foreldrene hennes, som også bodde i Strömstad. Og det var jammen bra, for det var tvilsomt om Vega ville ha tid til å ta seg av noen barnebarn. Om sommeren, kanskje. På Koster. Etter at hun var gått av med pensjon.

Linus var fortsatt singel, levde livet og var rett og slett en glad gutt. Han likte politibilen og å jobbe tett med en kollega, og i motsetning til broren siktet han muligens mot å bli gruppesjef, men ønsket absolutt å fortsette å jobbe i uniform.

Vega var aldri bekymret for sønnene. Det var datteren som var hennes akilleshæl. Hun hadde alltid en følelse av at hun ikke gjorde nok.

Da de var ferdige med å spise og skulle gå hver til sitt, sa Linus: «Du er mer redd for Moa enn du var for oss.»

«Hva mener du?» spurte Vega. «Hun er en virvelvind, i motsetning til dere to, som ble stående der jeg satte dere ned. Og nå kan jeg ikke lenger passe på at hun ikke havner i trøbbel.»

«Hvor lenge skal du holde på med det?» spurte Hugo. «Til hun er tjuefem?»

«Jeg vet ikke om det er lenge nok», sa Vega.

«Hugo har rett, muttern. Slipp taket. Da kommer hun tilbake», sa Linus.

«Tror du?»

Han flirte. «Jeg leste det et sted, et av disse rådene som dukker opp i feeden.»

«Det er tydelig at jeg ikke følger med på ‘feeden’ og visdomsordene der», sa Vega og så ømt på sin yngste. «Men takk for det, vennen min. Jeg skal slippe taket. Du har selvsagt rett. Bare ett spørsmål til», sa hun. «Kommer dere ut til høsthelgen vår som vanlig?»

«Ja, klart det, det er jo tradisjon. Elendig mat, teite spill og hagearbeid.»

«Takk», sa Vega.

Da hun tok heisen ned fra restauranten, var hun takknemlig og glad for det gode forholdet til Linus og Hugo, det tok hun virkelig ikke for gitt.

Fergen kjørte akkurat ut fra kaia, tiden hadde løpt fra henne. Da fikk hun ta sin egen båt ut i stedet. Det var greit, da fikk hun mulighet til å tenke uten å bli forstyrret av de andre passasjerene. Hun stanset på vei mot havna. Skulle hun handle her eller ta mopeden til Sydkoster? Jeg handler på Koster, tenkte hun. På Ica i Strömstad måtte hun stå i kø med massevis av nordmenn, og det kom til å sinke henne. Hun ville av gårde.

Pulsen gikk som alltid ned mens hun langsomt putret ut fra båtplassen. Tankene var tilbake hos datteren, men føltes lettere å håndtere nå. Det var vanskelig å forklare hvordan den repetitive dunkingen fra motoren styrte pusten. Snekka hadde vært farens, den fulgte med huset da hun kjøpte det av ham. Ja, hun burde kanskje skaffe seg en mer moderne båt, men det var ikke noe i veien med denne. Vega hadde den på service hver vinter, og hun brukte den jo ikke til overnatting, trengte den bare som transportmiddel.

Av og til lurte hun på hvilke råd faren ville gitt med hensyn til Moa. Han hadde hatt vanskelig for å slippe taket som forelder selv, og helt til den dagen han døde, var han en viktig støttespiller for henne og Malin. «Man vil jo beskytte barna sine for enhver pris», pleide han å si.

Guttene hadde vært mye enklere. Hugo tok riktignok et altfor stort ansvar for Linus, men hvilken storebror gjorde ikke det? De hadde alltid vært veldig sammensveiset og ikke hatt det minste behov for at moren styrte dem, slik Moa hadde. Da datteren fikk mulighet til å overta brorens ettromsleilighet, ble hun selvsagt i fyr og flamme. Men Vega syntes det var vanskelig å glede seg over det, hun syntes det var for tidlig. Sønnene tok feil. Hun hadde ikke problemer med å slippe kontrollen, det var følelsen av å miste den som var fæl.

Hun dro opp glidelåsen i jakka og ga gass. Mer enn ti knop kom hun ikke opp i, men det var nok til at det virket kaldere. Uværet skulle ikke komme før i kveld, men vinden hadde definitivt snudd allerede.

Datteren virket overlykkelig da hun flyttet, og hun klemte til og med Vega, som hjalp henne med koffertene over terskelen til den møblerte leiligheten. Et nytt halskjede glimtet i halsgropen. Moa sto det med snirklete skrift.

«Fint», sa Vega og passet seg nøye for å spørre mer om det. Den minste bagatell kunne gjøre datteren tverr.

Ni dager senere hadde Vega bare fått svar på én av de mange tekstmeldingene sine. Da brukte hun den taktikken som alltid virket. Den som andre sikkert ville kalle manipulasjon, men som Vega forsvarte med at datteren tross alt måtte ha mat.

Trenger du penger?

Prikkene begynte straks å hoppe.

Ja takk.

Vega trakk et lettelsens sukk.

Hvor mye?

Svaret kom omgående.

500?

OK, vippser.

To timer senere:

Takk, du er kul. Takk.

«Hun blir et vanlig menneske når tenårene er over», pleide Vegas lillesøster Malin å si. Vega håpet virkelig det stemte. Moa var nitten og nettopp ferdig med videregående, så noen måneder til med dette, altså.

Nå var det ikke langt igjen til øya, og det var bra, for hun hadde vondt i hodet. Det var sånn hun visste når det var lavtrykk på vei, og litt sør for Kosterøyene kom den lette hodepinen hun kjente så godt. Det var lett sjøgang, men det gjorde henne ikke noe. Snekka pløyde trygt og sikkert gjennom bølgene.

Hun styrte rutinert inn til båtplassen sin ved brygga, og mens hun la ut fenderne, lurte hun på om hun hadde Paracet på hytta. Det måtte hun vel ha? Ellers fikk hun håpe at hun fant det på Ica.

Trossa var åleglatt mellom hendene, men snart var den festet i akterenden. Et dobbelt halvstikk senere lå båten der den skulle.

Hun kastet et blikk mot husene rett ovenfor brygga. Sivs tronet høyt over de andre, takket være tårnet. Rett bak lå huset til Vega, det som hadde vært i slekta i generasjoner. Faren brøt fiskertradisjonen ved å bli politi, og nå var familien Varg en av de mest kjente i Strömstad på grunn av det.

Mens hun trasket oppover grusveien fra havna til paradiset sitt, møtte hun ikke et eneste menneske. Flere av de fine små husene sto tomme og mørke på denne tiden av året. Restaurantene var stengt, det var ingen butikker, alt var lukket og låst. Øyboerne visste at service var forbeholdt midlertidige gjester. Hvis man ikke likte det, eller kunne tåle at det var langt til absolutt alt her ute, burde man holde seg i byen. Det kunne nesten være uhyggelig på øya iblant, forblåst og iskaldt. Hvis strømmen gikk, ble det litt klaustrofobisk. Men selv om Vega ikke bodde her hele året, regnet hun seg som en av de hundre fastboende på Nordkoster som elsket å bo så mørkt og øde som dette. Hun tilbrakte hver ledig stund på øya.

«Vestlig vind, dreiende mot nord, økende til kuling, tiltagende utover ettermiddagen. I natt storm i vindkastene.»

Vega skrudde ned lyden på transistorradioen og brøt av en vissen knopp på pelargoniaen som ikke sluttet å blomstre, selv om det var slutten av september. Hun måtte dra over til Sydkoster og handle før uværet brøt løs. Var det regndråper hun så der ute allerede? Kanskje like greit å få unnagjort handleturen med én gang, før det blåste opp for alvor. Hun åpnet fryseren, noterte et par ting hun trengte og fylte vannkokeren. En kopp pulverkaffe skulle hun rekke å få i seg.

Hun forestilte seg at det var sånn det kom til å bli om et par år, når hun gikk av med pensjon. Det var været som kom til å styre livet hennes, ikke innbruddstyver og bortkomne norske barn, med foreldre som sto i kø på Systembolaget og var mer opptatt av rødvin og billig øl enn av barna sine. Av og til lengtet hun til den tiden. Når det ble for mange sykkeltyverier, følte hun seg ganske ferdig med politiarbeidet, og hun visste at hun ønsket å flytte til Nordkoster på heltid i samme øyeblikk som hun leverte inn politiskiltet. Samtidig følte hun seg ikke det grann ferdig med jobben når en krevende sak havnet på bordet hennes. Da ville hun fortsette i all evighet. Å sette en pedofil bak lås og slå, redde en kvinne fra en voldelig ektefelle eller sprenge en liga som svindlet eldre, var usigelig tilfredsstillende. Og egentlig burde hun vel være takknemlig for at det ikke skjedde oftere enn det gjorde. Strömstad var heldigvis en søvnig by.

I trettifem år hadde hun jobbet på politistasjonen. Ved noen få anledninger var hun blitt utlånt til andre distrikter, men stort sett var hun trofast mot hjembyen. Akkurat som sønnene. De hadde til og med vært aspiranter her hjemme. De var i hver sin arbeidsgruppe, men hun visste selvsagt at Hugo ønsket å bli etterforsker. Han ønsket garantert å bli værende i Strömstad, der han hadde familie, og det var Vega bare takknemlig for. Hennes egen far hadde vært hennes overordnede i flere år, og det fungerte utmerket, men politiet var ikke organisert på samme måte nå som da, så Hugo måtte pent vente til det ble hans tur.

Med kaffekoppen i hånda gikk hun rundt i stua og pustet ut stresset. Hun rettet på en pute og flyttet på en lysestake mens hun nippet til den varme drikken. Stormkast lød illevarslende, tenkte hun og prøvde å huske om hun hadde noe i hagen som hun burde sikre før det blåste opp. Nei, hun satte nok alt inn i vedboden sist hun var her. Det var rett etter at Moa flyttet, og Vega hadde plukket ned epler hun kokte mos av for å slippe å tenke på hvor tomt det var blitt i leiligheten i byen. Fryseren var full av boksene fra eplemoskokingen, men et par pizzaer skulle hun utvilsomt greie å stappe inn.

Hun helte resten av kaffen i oppvaskkummen, åpnet vinduet over kummen og feide ut et par døde fluer. Det var på tide å male kledningen rundt samtlige vinduer, men det fikk bli neste sommer, tenkte hun mens hun skuet ut over hagen. Hun hørte bruset fra havet og kjente lukten av salt og tang. I nabohuset så hun omrisset av Siv oppe i tårnet. Alt er som det pleier å være, tenkte hun fornøyd og hutret litt før hun lukket vinduet og gikk ut i gangen for å sjekke været.

Granitten utenfor var prikkete av regndråper som hadde lurt seg innunder entrétaket. Hun kikket opp. Himmelen var blitt mye mørkere i løpet av den korte stunden hun hadde vært her. Hun trengte både sydvest og regnfrakk. Og gummistøvler. Heller for mange regnplagg enn for få, og her var det nok å ta av. Gangen var full. Ingenting var nytt. Det som hang her, var blitt brukt i generasjoner. Støvlene sto på rekke og rad, fra størrelse 23 opp til 46, som faren hadde brukt.

Hun trakk sydvesten over det kortklipte, fortsatt brune og tykke håret og skulle akkurat til å forlate huset da telefonen ringte på kjøkkenbenken. Hun stoppet opp og telte til tre ringetoner. Så gikk hun ut og lukket døra omhyggelig etter seg. Å låse brydde hun seg ikke om. Det hadde hendt at hun lot den stå vidåpen for å lufte og fikk inn både katter og mus, men folk ville aldri finne på å gå over terskelen hvis hun ikke var hjemme.

Det var jobben som ringte. Det var alltid jobben. Og nå hadde hun faktisk fri. Av og til ringte de henne automatisk. Det ble vel sånn når man hadde jobbet så lenge som henne. Politiets faste inventar. Familien sendte meldinger. Den eneste som ringte for å småprate, var bestevennen Leopold, som bodde i Oslo. Alle visste at det var hennes desidert svakeste side. Den beste var å møtes til middag, samle alle rundt spisebordet. Hun elsket å ha barna, deres respektive og søsteren på middag. Ikke fordi hun kunne lage mat, for det var hun ganske dårlig til, men for å høre stemmene deres og se med egne øyne at de hadde det bra.

Andre ville kanskje følt seg ensomme uten en partner, men det gjorde ikke Vega. Hun bodde riktignok alene nå som barna var flyttet hjemmefra, men hun hadde Leopold, søsteren og kolleger som sto henne nær. Hun var på ingen måte ensom.

Hun burde invitere Leopold til Koster, det var altfor lenge siden sist. Som kriminaletterforsker i Oslo-politiet var han travelt opptatt, og de snakket ofte sammen, men det var noe ved å møtes og dele en flaske vin som gjorde at man slappet av på en annen måte. Samtaleemner var det ingen mangel på. Den lange felles historien deres, sakene de hadde jobbet med og problemene de møtte sammen, var solid og fast grunn. Men ingen av dem hadde lyst til å dvele ved fortiden, ikke nå lenger. Begge var kommet i en alder da det var på høy tid å gjøre det beste ut av nået og fremtiden.

Hun hadde få kvinnelige venner, og det hendte at hun savnet det. Men Vega ville diskutere viktige ting, og det virket som om kvinner helst snakket om mennene sine. Det var ubegripelig. Var menn virkelig så interessante at man alltid måtte nevne deres navn før sitt eget? Det var alltid «vi», ikke «jeg».

Du er bare bitter fordi du er alene og har mistet ditt eget «vi», sa hun til seg selv da hun gikk over gårdsplassen mot leskuret der lastemopeden sto. Den startet som om den kom rett fra service. En tro tjener som bare fungerte, slik gamle ting ofte gjør. Mopeden vekket mange minner. Da faren kjørte den på sekstitallet, satt Vega og Malin tett sammen på lasteplanet. Da de ble eldre, kjørte de hverandre, og da faren ble tilårskommen, kjørte de ham også. Mopeden var en fungerende raritet fra en tid Vega husket som mer lykkelig og uproblematisk jo eldre hun ble.

Regnet trommet mot taket mens hun festet veskene til matvarene på lasteplanet. Storm og regn gjorde henne ikke det grann, og havet ga ro, uansett hvilken tilstand det var i. Det var derfor hun ville bo her. Midt i et landskap som skiftet utseende hver dag, avhengig av om sola skinte, eller om himmelen var mørk.

En annen grunn til at hun ønsket å bo på øya, var menneskene. I dag visste hun at Pettersson og Laban Larsson kom til å sikre båtene i havna mot uværet, ikke bare sine egne, men også dem som lå ved siden av. Hun hadde ikke bedt om hjelp med båten sin, og ingen banket på døra og spurte, man tok bare tak i ting fordi det var sånn det var her ute. Plutselig satt kalesjen på, selv om hun hadde glemt å feste den. Man kunne ikke være egoistisk hvis man ville bo på en øy. Alle trengtes. Likevel var det ensomheten som fristet mest av alt. Ingen forstyrret i utide, og man fikk være i fred på en måte som var umulig i byen, der alle halte og dro i en. I byen hadde hun aldri løst et helt kryssord uten å bli avbrutt av noe. Her kunne hun løse flere uten problemer. Kosterboerne hadde ikke behov for konstant pjatt. Folk snakket når det var noe å si. Det var beroligende, og det var trygt. Her var det heldigvis ikke mye pisspreik å høre.

I svingen ned mot fergeleiet bremset hun og slo av motoren. Siv, naboen, kom ilende, og Vega visste at freden var over. Når folk ikke fikk tak i Vega, ringte de Siv, som hadde utsikt til nabohagene fra tårnet. Hun hadde garantert sett Vega kjøre av gårde på mopeden. En gang moret Vega seg med å tenke over hvor mange hus Siv kunne følge med på, og kom frem til at det var minst tjueen. Faren påsto at tårnet var ulovlig bygd, men at folk hadde hatt like stor nytte av Sivs mors nysgjerrighet før i tiden. En gang oppdaget hun nemlig en brann fem hus unna, før eierne merket noe. Hun reddet livet til en hel familie, og etter det var det ingen som snakket om noen ulovligheter med tårnet.

«Operasjonssentralen prøver å få tak i deg», peste Siv. «Du har selvfølgelig ikke slått på telefonen.» Hun grøsset og dro den velbrukte strikkejakka tettere rundt seg. På føttene satt de samme treskoene som hun hadde brukt i alle år. En gang i tiden var hun gift, men havet tok ham, og siden hadde hun vært enslig. Vega inviterte henne på en kopp kaffe innimellom, og da kom hun gjerne. Men etter bare en halvtime merket Vega at Siv ivret etter å gå tilbake til tårnet sitt. Hun hadde funnet sin livsoppgave. Hun ville redde liv, ikke snoke.

«Neste gang sier jeg at jeg ikke vil gå og lete etter deg», forkynte Siv.

«Takk, Siv. Du er en klippe», sa Vega. Det hadde hun sagt mange ganger. Og hun mente det. «Jeg skal ringe dem når jeg kommer hjem.»

«Nei, du skal ringe Linus nå, for det var han som ringte meg. Jeg er ikke Strömstad-politiets løpegutt. Selv ikke når det er sønnene dine som vil ha tak i deg.»

«Selvfølgelig ikke. Ikke tenk mer på det. Takk skal du ha. Gå hjem og varm deg, nå, og neste gang tar du på deg regnfrakken, kan du love meg det?»

«Jeg skal aldri mer løpe etter deg, sa jeg jo.»

Sannheten var at Siv likte å bli betrodd oppgaven med å finne Vega, men samtidig hadde hun den iboende tverrheten som det var så lett for Vega å identifisere seg med. De korthugne svarene, direktheten som folk utenfra muligens oppfattet som brysk. Det var aldri meningen. I andre deler av landet gikk folk som katten rundt den varme grøten bare de skulle si et enkelt nei, men det gjorde de ikke her. Det var enda en ting hun likte.

Vega kjørte motvillig hjem uten å ha handlet. Åtte tapte anrop, så hun da hun åpnet telefonen, samtlige fra operasjonssentralen og kollegene på land. Begge sønnene hennes hadde ringt. Hun valgte å ringe Linus først, siden det var ham Siv hadde snakket med. Da kom hun til å få vite hva det gjaldt, før hun svarte operasjonssentralen.

«Noen padlere har funnet et lik, en mann, ved sjøboden til Rolf. En patrulje er på vei til havna i Strömstad og får skyss ut av redningstjenesten, men det går mye fortere hvis du tar mopeden dit og begynner å sperre av», sa han.

Vega så seg rundt i gangen mens hun ba om mer informasjon om dødsfallet. Hvor hadde hun lagt teppene og presenningen? Noe å feste den med over liket? Hadde hun sperrebånd?

«Hvordan døde han?»

«Vanskelig å vite, men de som fant liket, sier at han er i midten av trettiårene, har en løkke rundt halsen og at kjeven ser ut til å være ute av ledd.»

«Helvete. Greit, jeg drar dit med én gang.» Der. Hun tok ned det hun trengte fra hylla, og stappet det ned i en Ikea-pose som hang på en krok. Hodelykta, som lå i den øverste kommodeskuffen, stakk hun ned i vestelomma innenfor regnjakka. Hun var klar.

Linus trakk pusten dypt. «Mamma.»

«Ja?»

«Vær forsiktig.»

«Det vet du at jeg er, vennen min.»

Fergen over sundet mellom Nord- og Sydkoster, tjue minutters kjøring på humpete vei, og så var hun fremme. Hun parkerte ved Naturum og småløp mellom bodene ned til brygga, der hun tok til høyre.

Liket lå et stykke fra vannet, oppe ved Rolfs sjøbod, lengst ute der brygga tok slutt. Det var ikke tvil om at personen var død. Hun stirret på liket mens hun ba folk rygge unna. Hørte hviskingen. «Fredde. Det er Fredde.»

De hadde rett. Det var Fredde. Lille Fredde, gutten som ville flytte inn hos dem da han var liten. Etter at han mistet moren sin, var faren Rolf sjelden edru.

«Rygg unna, her er det ikke mer å se», sa hun bestemt.

Hun tok på seg et par engangshansker og ønsket at hun kunne gå ned på kne ved siden av liket, men visste at teknikerne kom til å bli rasende hvis hun gikk for nær. Det var ikke tvil om at noen hadde tatt livet av Fredde. Hodet hadde fått en skikkelig smell, så hun, til tross for avstanden. Rundt halsen lå det et tau, akkurat som Linus sa. Hvor kom såret i hodet fra? Hadde han landet på steinene og slått seg så fælt at han døde av det? Eller var han kvalt? Det var det ikke opp til henne å avgjøre, men hun kunne ikke la være å spekulere. Hvem hadde gjort dette mot Fredde?

Regnet ble stadig mer intenst, det var best hun skyndte seg med det som var hennes oppgave: å beskytte liket og området rundt så godt som mulig.

«Hallo? Hvor lenge må vi stå her?»

En norsk mannsstemme fikk henne til å løfte blikket fra Ikea-posen. Litt lenger unna sto fire personer tett sammen. De virket veldig forfrosne. Hun hadde ikke sett dem før nå. «Var det dere som fant ham?»

Alle fire nikket.

«Dere fant ham sånn?»

«Ja», svarte han som hadde påkalt oppmerksomheten hennes. «Vi har ikke rørt noe, men gikk nær for å se om han levde.»

«Jeg må snart snakke med dere alle sammen, men i påvente av det synes jeg dere skal gå til hotellet og varme dere», sa Vega. De kom uansett bare til å være i veien når patruljen kom for å sperre av åstedet.

Hun prøvde å finne steder å feste presenningen, og så at hvis hun surret den ene enden fast til inngangen til sjøboden, kunne hun feste den andre i treet litt bortenfor. Det fikk duge til den første patruljen kom. Hun kastet noen blikk bort på Fredde mens hun jobbet. Det lyse håret hadde alltid stått rett opp og ikke vært mulig å kjemme. Store, snille blå øyne, som fikk et mistenksomt drag etter hvert som han ble eldre.

Vega fortrengte ubehaget, tvang seg til å være profesjonell. Det var vanskelig, for dette kom tett innpå. Veldig tett.

